Medlemmerne af den grønlandske regering skal testes for euforiserende stoffer.

Sådan lyder det i den koalitionsaftale mellem Siumut, Demokraatit og Atassut, der skal danne grundlag for den nye grønlandske regering.

Men det er mere et signal om, at den ny regering gør rent bord, end det er et udtryk for, at politikerne har tendens til at tage stoffer, drikke for meget eller ryge hash.

Det fortæller Grønlandsekspert Lars Hovbakke Sørensen, som er ekstern lektor på Københavns Universitet.

Oprydning i det politiske system

- Det her skal ses som et led i den oprydning, der er i gang i det politiske system i Grønland. Der er et stort problem generelt med euforiserende stoffer, og der har været et stort problem med magtmisbrug, siger han til DR Nyheder.

"Koalitionspartierne har aftalt, at (....) indføre krav om dokumentation for, at de personer, der sidder i Inatsisartut (Grønlands lovgivende forsamling, red.) eller i Naalakkersuisut (Grønlands regering, red.), ikke bruger ulovlige euforiserende stoffer", lyder det i aftaleteksten under overskriften 'En troværdig koalition'.

Allerede forud for valget, meldte topkandidater for Grønlands to største partier ud, at det var slut med magtmisbrug og korruption, hvis de blev valgt ind.

Magtmisbrug hører fortiden til

Udmeldingerne kom i oktober, kort efter at den daværende landsstyreformand Aleqa Hammond blev afsløret i at have brugt over 100.000 kroner af statskassen på blandt andet flybilletter og hotelophold.

Kravet i koalitionsaftalen er endnu en tyk streg under, at den nye regering tager afstand til fortidens problemer med magtmisbrug i det politiske system, men også til de problemer med euforiserende stoffer, som er generelle i det grønlandske samfund, siger Lars Hovbakke Sørensen.

- Det her handler om at lægge afstand til, hvad der måtte være af magtmisbrug og korruption og euforiserende stoffer. Regeringen markerer, at de tager afstand til det og ikke vil tolere det, fortæller han.